Burkina Fasos geografi
Store norske leksikon,Geografi,Verdens geografi,Afrika,Burkina Fasos geografi
Det meste av Burkina Faso er et 200–300 meter høyt grunnfjellsplatå. Platået, som har svak helning mot sør, er gjennomskåret av de tre elvene Nakambe (Hvite Volta), Nazinon (Røde Volta) og Mouhoun (Svarte Volta). Den sørvestlige del av landet består av opptil 700 meter høye sandsteinsplatåer som mot øst og sørøst avgrenses av en 150 meter høy brattkant, Falaise de Banfora. Høyeste fjell er Tena Kourou, 747 meter over havet lengst i vest. I nord er landet en del av Sahel-beltet med halvørken og tørr savanne. Store områder er dekket med ufruktbar sand- og laterittjord.
Klima Klimaet er tropisk, med en utpreget tørkeperiode. I sør varer tørketiden fra desember til februar, og den årlige nedbørmengde er cirka 1200 millimeter. Lenger mot nord blir tørketiden lengre, fra november til april, og årsnedbøren minsker. Ouagadougou får 900 millimeter, lengst i nord synker nedbøren til cirka 400 millimeter årlig. Temperaturene er høye, særlig i slutten av tørkeperioden. Ouagadougou har 33 °C i middeltemperatur i april (varmeste måned), og 25 °C i januar (kaldeste måned). Les mer i Store norske leksikon Burkina Fasos befolkning  Plante- og dyreliv i Burkina Faso Eksterne lenker WMO: Klimainformasjon om Burkina Faso